Rykker Ikea ind på Strøget?

Virksomheder Eksklusivt for kunder

Når skrivebordet eller sofaen skal fornyes, kan det måske inden for en overskuelig fremtid være slut med at skulle køre ad motorvejen mod kømpemæssige trøstesløse betonklodser uden for byen.





Den svenske varehusgigant åbnede nemlig som et pilotprojekt sin første såkaldte Citystore i Hamborg for tre uger siden.



Ifølge svd.se kommer pilotprojektet til at køre i mindst et år, før Ikea vil overveje, om man vil følge eksemplet i sin fremtidige ekspansion.



Ingen nuværende planer for Danmark



Talskvinde for Ikea Group Ilva Magnusson kan over for Børsen ikke afvise, at man kan se lignende citystores i Danmark.



"Der kommer muligvis flere, men vi leder ikke bare efter locations, der er i city," siger hun.



Hun slår dog fast, at der på nuværende tidspunkt ikke ligger nogen beslutning om at åbne nye varehuse i Danmark.



Beslutningen om, hvor Ikea skal åbne nye varehuse, ligger lokalt i de forskellige lande. Det har dog ikke været muligt at få en kommentar fra Ikeas danske hovedkontor.



Gratis lånecykel ved Ikea



I Stockholm har Ikea planer om at åbne ved Globen. Planer der dog ifølge svd.se bliver bremset politisk på grund af frygt for miljøproblemer og trafikkaos.



Men ved varehuset i Hamborg kan kunderne gratis låne en elcykel, og et cykelbud kan lejes for godt 70 kr. i timen.



Det har da også vist sig, at 95 pct. af kunderne i løbet af de første uger er kommet til fods, på cykel eller med offentlig transport. To tredjedele af de 730 parkeringspladser står derfor tomme.



Konceptet virker derfor til at passe godt til den danske cykelkultur.



City ikke et mål i sig selv



Ifølge Ilva Magnusson er det ikke et mål i sig selv for nye varehuse, at de skal ligge centralt i byerne.



"Når vi vælger placering for et nyt varehus, så er der mange forskellige variabler, som vi kigger på," siger hun.



Hun nævner tilgang til offentlig transport og potentielle kunder i nærheden og som vigtige variabler for, hvor man vælger at åbne varehuse. Variabler der passer fint til de største danske byer, men:



"Der skal selvfølgelig være noget plads, da vores varer fylder en del."